શ્રદ્ધાના બધા જ પ્રશ્નો અને સમજાવતી વાતો વસંતથી ગાઉ આઘી જ રહી ! તેણે નક્કી કર્યું કે કાલ તે જાતજાતના રંગબેરંગી અને સુગંધી ફૂલો લઈ આવશે. રાતના ઘેર તેણે લેપટોપમાંથી ‘ફાગણ ફોરમતો આયો’ ગીત ડાઉનલોડ કર્યું મોબાઈલમાં. તે ખુશ થઈ – ક્લાસમાં પેસતાં જ તે આ ગીત ચાલુ કરશે, ને પછી તેમના બગીચાનાં રંગીન અને સુગંધી ફૂલો છોકરાઓમાં વહેંચશે. છોકરાંઓને વસંતની જ ઓળખ ન હોય એ તો હદ કહેવાય ને ! – તે મનમાં બબડી. સવારે વહેલાં ઊઠી ગીત સાંભળી તેણે ચેક કરી લીધું. બગીચામાંથી ફૂલો વીણ્યાં. બધું લઈને ક્લાસને બારણે પહોંચી. પહોંચતાં જ મોબાઈલની સ્વિચ ચાલુ કરવા ગઈ ત્યાં તેના શ્વાસમાં કંઈક બટાયેલ, વાસી, દુર્ગંધની તીવ્ર લહેર પેઠી. તે ક્લાસમાં ગઈ. છોકરાંઓનાં શર્ટ પણ રોજ જેવાં તેજવાળાં નહોતાં લાગતાં.